Înainte de alegeri, politicienii se înghesuie ca la sfintele moște în salonul unde este internat actorul Florin Piersic.
Premierul Marcel Ciolacu nu a făcut declaraţii la intrarea în spital. De asemenea, ministrul Sănătăţii, Alexandru Rafila, a ajuns, duminică, la Spitalul Foişor.
„Nu (am date noi despre starea lui Florin Piersic – n.r.). Când avem, spunem. Deocamdată discutăm de stabilizarea pacientului”, a spus Rafila la intrarea în spital, conform Mediafax.
Starea generală a lui Florin Piersic s-a ameliorat, anunţa sâmbătă managerul interimar al Spitalului Foişor, Şerban Dragosloveanu. Actorul este cooperant, s-a ridicat în picioare la marginea patului după mai multe săptămâni.
„Evaluarea pacientului Florin Piersic, făcută în dimineaţa de 11.05.2024, arată o îmbunătăţire a valorilor/indicatorilor biologici şi o ameliorare a stării generale. A început procesul de mobilizare activă al pacientului, care este cooperant, s-a ridicat în picioare la marginea patului după mai multe săptămâni”, potrivit unui comunicat semnat de managerul interimar al Spitalului Foişor, As. Univ. Dr. Dragosloveanu Şerban.
Actorul Florin Piersic a fost mutat, joi dimineaţa, la Spitalul Foişor, pentru a primi tratament ortopedic. Medicii de la Institutul de Boli Infecţioase „Matei Balş” spuneau că actorul este stabil, însă este vorba de un pacient vulnerabil prin vârstă şi boli asociate.
Actorul în vârstă de 88 de ani a fost transferat de la Cluj-Napoca la Bucureşti cu o aeronavă SMURD.